મહારાજશ્રીનાં ફોઇ તેમજ અન્ય સંબંધીજનો તેમને સાંસારિક સંબંધોમાં બાંધવાની ઇચ્છા રાખે છે એવું જાણીને મહાત્મા અરજનદાસજીએ મહારાજશ્રીને મોહપાશમાં ન બાંધવા અને કચ્છ હમલાપુરીમાં દેવાસાહબના દિવ્યધામમાં જઇ બ્રહ્મવેતા મહાપુરૂષની પાસેથી ગુરુદીક્ષા ગ્રહણ કરી, સાધુ બની સર્જનહાર પરમાત્માનું ભજન કરી, આ મનુષ્યદેહને સફળ કરવા જણાવ્યું. મહારાજશ્રી કચ્છ આવતા કેટલાક મહાત્માઓ સાથે હમલાપુરી પધાર્યા.એ વખતે પુજ્યપાદ મહારાજશ્રી ક્ષેમદાસજીબાવા શ્રી રામસિંહજીના આગ્રહથી ત્યાં રહી તેઓશ્રીને વેદાંતશાસ્ત્રનો અભ્યાસ કરાવતા હતા. જેઓ પ્રજ્ઞાચક્ષુ હોવા છતા પણ " શ્રી પંચદર્શ જેવા વેદાંત વિષયના મોટાં ગ્રંથો જેમને જિહવાગ્રે હતા, એટલુ જ નહિ પરંતુ તેઓ પુર્ણ ભજનાનંદી હતા અને જેમણે પોતાના સ્વરૂપનો હસ્તકમલવત અપરોક્ષ અનુભવ હતો એવા બ્રહ્મવેતા મહાપુરૂષના દર્શન કરી મહારાજશ્રીના બધા મનોરથો એકાએક પુર્ણ થયા. મહારાજશ્રીએ ગુરુ ધારણ કરવા પોતાની ઇચ્છા દર્શાવી. મહારાજશ્રી ક્ષેમદાસજીએ મહારાજશ્રીને પુર્ણ અધિકારી તેમજ પુર્ણ સંસ્કારી જાણી શ્રી ગુરુમંત્ર સહિત ' તત્વમસિ' મહાવાક્યનો ઉપદેશ આપી કૃતાર્ય કર્યા અને તેઓશ્રીનું " ઇશ્વરદાસ" એવુ નામ નિયત કર્યું. ત્યાર બાદ તેઓશ્રી આશ્રમમાં રહીને ગુરુસેવા કરતા અને ત્યાં આવનાર સંતો, મહાત્માઓનીપણ બનતી સેવા કરતા, તેમની નવું શીખી લેવાની જિજ્ઞાસાવૃતિ એટલી તો તીવ્ર હતી કે રસોઇ બનાવતાં બનાવતાં પણ શ્ર્લોકો કંઠસ્થ કરતા અને ગુરુનાં ચરણોમાં બેસીને પણ તત્પરથી વિધ્યા ગ્રહણ કરતા.